《怨歌行》
明代·沈一贯

妾心如秋月，皎如出机练。
君心似春云，断续斯须变。
望夫石上天欲阴，妒女津前波浪深。
空雕碧玉为如意，浪结文绡作系心。
当时阳台云复雨，化作秋风泪和土。
迎来乍欣白日低，背去安知玉箸啼。

作者简介：（1531—1615）浙江鄞县人，字肩吾，号龙江。隆庆二年进士。在史馆不肯依附张居正，志节耿介，闻于中朝。万历二十二年，由南京礼部尚书入为东阁大学士，预机务。后首辅赵志皋卒，遂为首辅。于立太子、谏矿税使等，均洽舆情。后对楚宗(武昌宗室抢劫楚王府)、妖书、京察三事，所持态度颇违清议。又与同僚沈鲤不和，欲挤之使去。三十四年，竟与鲤同罢。凡辅政十三年，当国四年，累加至建极殿大学士。卒谥文恭。擅词章，有《敬亭草》、《吴越游稿》等。